行路易送陳晟謀仕
作者：陳著
朝代：宋

paragraphs: 行路易，行路易，方寸中閒是天地。
詩書能生萬里翼，一出門外風雲起。
彼水馬兒如江河，彼醯雞輩知甕耳。
汝今此行有足行，我爲之喜非徒喜。
先生在前充安公，後學在側太初子。
如舟順流帆佐使，如轅欲南車有指。
有文舉表人已羨，入夫子門誰敢議。
機會來時非偶然，功名發軔斯可矣。
豈知我，猶望汝，謙以養高勿自高，虛以求是勿自是。
覓慈湖，拜象山，不見了翁愧程氏。
終爲巍巍大儒宗，可是錄錄常流士。
自顧衰景薄下舂，聊寫苦語累行李。
行路易，行路易，易處有難從此始，試深思之有餘味。